Elemente ale unei posibile drone au fost identificate în Insula Mare a Brăilei. Informația a fost confirmată printr-un comunicat de Ministerul Apărării Naționale.
Potrivit MApN, în seara zilei de 28 martie 2024, au fost identificate fragmente care par a proveni de la un dispozitiv aerian (dronă), pe un teren agricol din Insula Mare a Brăilei.
"Ministerul Apărării Naționale, împreună cu structuri specializate din cadrul Sistemului național de apărare, ordine publică și siguranță națională, desfășoară vineri, 29 martie 2024, cercetarea incidentului, conform procedurilor operaționale specifice" au transmis reprezentanții Ministerului.
Din fericire, nu s-au înregistrat pagube sau victime. Cel mai probabil, resturile provin de la o dronă a armatei ruse care a atacat zilele trecute porturile din Ucraina de la granița cu România.